Къэбэрдей-Балъкъэрым и Iэтащхьэ КIуэкIуэ Ю. А. Урысей Федерацэм и Президентыр щыхахынум ирихьэлIэу республикэм исхэм зэрызахуигъазэр
Къэбэрдей-Балъкъэрым и цIыхухэу пщIэ зыхуэсщIхэ!
Ди лъэпкъхэм лIэщIыгъуэ куэд хъу я тхыдэм къызэригъэлъагъуэмкIэ, Урысей зэкъуэтырщ икIи къару зыхэлъырщ ди республикэм тэмэму зиужьынымкIэ шэсыпIэу щытыфынур. Абы къыхэкIыу Урысей Федерацэм и Президентыр гъатхэпэм и 18-м зэрыхахынум ди гъащIэм дежкIэ къыпхуэмылъытэным хуэдизу мыхьэнэшхуэ иIэщ.
Дэ тщыщ дэтхэнэ зыми и Iуэху еплъыкIэм елъытащ ди къэралыр зытеувэну гъуэгур зыхуэдэр, дыщалъхуа щIыналъэм, ди Хэку иным я псэукIэнур, ди сабийхэм я къэкIуэнур.
Шэч къытесхьэркъым республикэм и хэхакIуэхэм я нэхъыбапIэм Iэ щIаIэтынур хэтми зэраубзыхуам. Ар дэтхэнэ зыми езым и Iуэхужщ. Нэхъыщхьэр ди къэралым и зыужьыныгъэр къэкIуэну илъэсипщI бжыгъэхэм къриубыдэу зыхуэдэу щытынум теухуа Iуэху иным зыщыдмыдзеинырщ.
Къэбэрдей-Балъкъэрым и хэхакIуэхэр къыхуезджэну сыхуейщ зэхэщIыкI лъагэрэ граждан жэуаплыныгъэрэ къагъэлъэгъуэну, гъатхэпэм и 18 тхьэмахуэ махуэм хэхыпIэ участкэхэм екIуалIэу ди къэрал иным и къэкIуэнур убзыхунымкIэ яIэ хуитыныгъэр къагъэсэбэпыну.
КъБР-м и Iэтащхьэмрэ Правительствэмрэ я пресс-IуэхущIапIэ.
